בס"ד לישועתך קיויתי ה' נא לא לקרוא באמצע התפילה **ספר במדבר - פרשת במדבר**  שבת שלום ומבורך  
וקריאת התורה!  **גיליון מס' 35** כ"ד אייר תשע"ד **** בסימן טוב אנו מתחילים חומש חדש, והוא חומש "במדבר".  
  
"וַיְדַבֵּר ה' אֶל מֹשֶׁה בְּמִדְבַּר סִינַי בְּאֹהֶל מוֹעֵד בְּאֶחָד לַחֹדֶשׁ הַשֵּׁנִי בַּשָּׁנָה הַשֵּׁנִית לְצֵאתָם מֵאֶרֶץ מִצְרַיִם לֵאמֹר." (במדבר א'; א')  
  
כתב בעל הספר "אהבת חיים" על הפסוק הנ"ל וז"ל: "אמרו חכמינו זכרונם לברכה, איך האדם יצליח להגיע לדרגתו של משה רבנו ע"ה? שלשת הדברים הנזכרים בפסוק (מדבר, סיני ואוהל מועד) מרמזים לנו למידה אחת, והיא מידת הענווה. אדם שרוצה להגיע לדרגתו של משה רבנו ע"ה, חייב לשים את עצמו כמדבר, שכולם דורכים עליו, וגם חייב לשים את עצמו כסיני שהוא מסמל את הענווה, וגם הוא חייב לקחת ליקח מאוהל מועד, שכמו שאין יסוד לאוהל מועד, אלא עומד רק על גבי חבלים ויתדות, כך חיי האדם בעולם הזה עראי. ואם האדם יחשוב זאת, ממילא יהיה כל משאו ומתנו באמונה ואפילו שמבזים אותו אינו רב עם הבריות וגם אינו שונא לאף אחד וגם אינו מדבר לשון הרע וגם יש לו זמן ללמוד תורה לשמה, ויקבל שכר כמשה רבנו ע"ה.   
ועל מידת הענווה הביא מרן רבנו בן ציון אבא שאול זצוק"ל בספרו הנפלא "אור לציון – חכמה ומוסר" (עמ' רלו') וזל"ק: "כתב רבנו יונה בספר שערי תשובה (שער א' אות כ"ז): "הגאווה מסבבת כמה עביות ומגברת יצר לב האדם עליו, שנאמר (דברים ח' י"ד): "וְרָם לְבָבֶךָ וְשָׁכַחְתָּ אֶת יְהוָה אֱלֹהֶיךָ הַמּוֹצִיאֲךָ מֵאֶרֶץ מִצְרַיִם מִבֵּית עֲבָדִים." עכ" ל. כי כשיש בראש האדם דבר חיוני, כל הזמן הוא חושב עליו, וגם אם יהיה לו דבר אחר שטפל לזה לא יחשוב עליו. כך האדם שחושב שהוא הטוב ומגיע לו כל טוב העוה"ז, דירה נאה כלים נאים וכו', הכל על הצד הטוב ביותר, אף שאין בזה עוון, אבל זה אתחלתא דריעותא, שזה המכשיר הגורר את העוון, ועל ידי שיש באדם גאווה אין לו זמן לחשוב על המצוות, ועל כרחך מגיע ל-"ושכחת את ה' אלוקיך", היות וכל מאוויו איך להתגדל. ומצינו אנשים רבים שקבלו על עצמם קבלות טובות למען ישמרו דרך ה' לעשות אותה, והנה לאחר זמן מועט פג מהם המוסר ולא עמדו בקבלות שקבלו, וזאת משום ששכלם אינו פנוי לזה, כיון שכל מגמתם ודעתם נתונים איך להיות בראש ולשלוט יותר, ושרואים שלא עולה בידם, עושים דברים שימשכו אליהם. נמצא שהם מיצרים ודואגים על זה שלא חולקים להם כבוד. ואינני יודע על מה יש לכבד אדם כזה, שאינו חס על כבוד קונו אלא על כבוד עצמו. ונמצא שהוא גאה סרוח שהוא חושב עצמו לטוב, בשעה שהאמת שאינו אלא רקוב ומורקב, כי אינו זהיר בכבוד שמים, ובכל זאת חושב עצמו לצדיק. לעומתו אדם שיודע שהתכלית היא רק לעוה"ב, ודאי שלא ישכח את הבורא יתברך, כי מחשיב עצמו עבד, וחפץ רק בעסק התורה וקיום המצוות.  
ובאמת, אם נחשוב לעצמנו, במה כבר יש לאדם להגאות? נבין ממעשה קצר אבל מלא מוסר, שאין לאדם במה להתגאות, וכל שמתגאה הרי הוא חי בדימיונות, ומעלים עין מהמציאות, כי אם היה רואה את המציאות, לא היה לו במה להתגאות. מסופר על אחד  
האדמו"רים שפעם אחת נכנס אליו אדם אחד וביקש ממנו את הדבר הבא: "כבוד הרב, אני ממש גאוותן. אני רוצה לעבוד על המידה הזאת. הרב יוכל לעזור לי איכשהו?" הרב אמר לו: "בעזרת השם אעזור לך, פשוט תחכה לי פה בצד כמה דקות." האדם התיישב על הכסא שם בחדרו של הרב, והתחיל להמתין. בינתיים הרב התחיל להכניס עוד אנשים. הבחור הראשון שנכנס, היה מחסידיו של האדמו"ר, והגיע עם תלמודו בידו ואמר לרב, שיש לו קושיא על הסוגיה שהוא נמצא בו עכשיו. אמר לו הרב: "תשמע, יש לי תור ארוך מאוד עכשיו. אין לי כל כך זמן לענות לך על השאלה הזאת, כי היא דורשת תשובה ארוכה. יש פה אדם אחד, שהוא בקיא בכל הש"ס, אז תלך ותשאל אותו, הוא בודאי יענה לך." הבחור בא לאותו אחד, שנכנס מקודם לאדמו"ר ושאל אותו את שאלתו. אותו האדם אמר לבחור: "לא חכם ולא נבון אני, איני מבין שום דבר בגמרא." הבחור חזר לאדמו"ר ואמר לו, שאותו האדם לא מבין שום דבר בגמרא. האדמו"ר נתן לבחור תשובה ארוכה ומספקת, והבחור יצא מחדרו של האדמו"ר שמח וטוב לב. לאחריו, נכנס איזה עני  
שאמר לרב: "כבוד הרב, אין לי מה לאכול... אני צריך עזרה. אולי הרב יוכל לתרום לי קצת צדקה?" הרב אמר לו: "יש פה אדם עשיר מופלג. לך תדבר איתו הוא בודאי יתן לך סכום נכבד." אותו עני רץ בשמחה אל "העשיר" וביקש ממנו שיעזור לו. "העשיר" אמר לו:  
"להאכיל את עצמי ואת בני משפחתי אני בקושי מצליח, עוד לעזור למישהו? אין לי מספיק כסף." העני חזר לרב, ואמר לו שאין לאותו אדם כסף. האדמו"ר הוציא מהמגירה כיס מלא זהב ונתן לאותו עני. העני יצא מחדר האדמו"ר שמח וטוב לב. לאחריו נכנס עוד איזה אדם שהיה בצרה גדולה. הגיע לאדמו"ר ואמר לו: "כבודו, אני כבר שנים מנסה לחתן את בתי, ועוד לא הצלחתי למצוא לה חתן. אולי הרב יוכל לעזור לי?" הרב אמר לו: "אני קצת עסוק עכשיו. הנה אתה רואה? יש פה אדם אחד, שהוא מגדולי השדכנים. לך תדבר איתו, וה' יצליח בידך. אותו האדם הלך לדבר עם "גדול השדכנים", וחזר לאדמו"ר באומרו, כי אותו האיש אינו מבין בשדכנות. האדמו"ר הציע לאותו אדם בחור חכם שהוא מטובי חסידיו של הרב, בירך אותו ואמר לו שה' יצליח בידו.  
אותו האיש שישב בחדרו של האדמו"ר, בא ושאל את האדמו"ר את השאלה הבאה: "כבודו, לא חכם אני, ולא עשיר אני, ולא שדכן אני! מדוע הרב שולח אלי כל מיני אנשים המבקשים עזרה?" אמר לו הרב: "אם אינך מבין כלום בגמרא, ואתה לו בעל ממון, וגם אתה לא יכול לשדך, אז במה יש לך להתגאות? כמאן למדנו, כי אדם שמתגאה, הוא פשוט מעלים את עיניו מן האמת וחי בדמיונות, כי אם האדם יסתכל ברצינות על חייו, יראה שהעולם הזה ממש חולף ואין כאן שום דבר יציב. היום הוא עשיר, ומחר הוא מהלך ברחוב ומבקש צדקה (והיו דברים מעולם). ה' יזכנו לטהר את עצמנו ממידת הגאווה ולהגיע למידת הענווה אמן, כי יהי רצון!  
  
  
  
  
  
  
  
  
  
  
  
  
  
  
  
  
  
  
  
  
  
  
  
  
  
  
  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
 **העלון מוקדש:** להצלחתם של: לרפואתם של: לעילוי נשמתם של:   
 הרב יצחק דיין שליט"א – רב קהילת "כתר תורה" משה סימנטוב בן חוה הגאון רבי יעקב בן מרגלית יוסף זצ"ל   
הרב יצחק מ. דיין שליט"א – רב שכונת נ. בן גוריון זלפה בת תמר יצחק בן חנניה הנולד מחוה הרב לירן רביב שליט"א – מזכה הרבים מיכאל בן יעקב הנולד מרות  
 משפחת עמנואל זכאי הי"ו ורדה בת עליזה ו משפחת מרדכי הכהן הי"ו תמר בת רות  
   
 העלון מופץ לזיכוי הרבים ולהצלחתו של אבי מורי **חיים כץ** הי"ו שה' ישלח לו ולכל משפחתו הצלחה בכל מעשה ידיהם   
 ובכן, העלון מופץ להצלחתו של ידידי היקר **עידן מזרחי** הי"ו שה' ישלח לו זיווג הגון בקרוב  
 ובכן, העלון מוקדש לזכות נשמתו הקדושה והטהורה – של מרן רבנו **עובדיה יוסף** זצוק"ל  
 **זמני השבת:** כניסת השבת**:** 19:15| יציאת השבת: 20:18| לר"ת: 20:50|   
 עורך העלון: יצחק כץ | לתגובות: 052-895-7221 ה העלון מופץ ע"י מרכז קהילתי התורני "מקהלֹת"